በአጠቃላይ የመተካካት ሒደት ቀያሽ የሆኑት ጠቅላይ ሚኒስትር መለስ በድንገት በማለፋቸው ሒደቱ ለአደጋ መጋለጡን አመላካች መሆኑን ብዙዎች ይስማማሉ፡፡ አዲስ አመራር (ተተኪ) ማብቃት የተባለው በአብዛኛው አባል ፓርቲዎች ያልሠራ ሲሆን፣ ብቃት ያላቸው አንዳንድ ወጣት አባላትም የቀድሞውን አመራር ሲተኩ አልተስተዋለም፡፡ ጠቅላይ ሚኒስትር መለስ መተካካትን አስመልክተው ሲናገሩ፣ ኢሕአዴግ ራሱ ማደስ ካልቻለ ከፍተኛ የመበስበስ አደጋ ሊያጋጥመው እንደሚችል አመልክተው የነበረ ሲሆን፣ እሳቸውን ተክቶ ሒደቱን ሊያሳካ የሚችል ጠንካራ አመራር ስለመኖሩ ጥርጣሬ ነግሷል፡፡ በጉባዔው ላይ የመተካካት ሒደቱ በሚገባ ሁኔታ መካሄዱ ቢነገርም፣ ብዙዎች ግን ሒደቱ ሳንካ ገጥሞታል በማለት ይሞግታሉ፡፡